Kremský, Peter, poslanec NR SR (2023-02-16):
Ďakujem veľmi pekne, pán predsedajúci. Chcem krátko zareagovať na vystúpenia v písomnej rozprave. Pán kolega Svrček, s pozmeňujúcim návrhom súhlasím. Je pravda, že je to rozširujúci návrh, ale myslím si, že v tomto zmysle nič neporušuje alebo nedáva nejaké mimoriadne výdavky, alebo niečo podobné. Pán kolega Viskupič, no ja sa presne zhodujem s tým, čo tu už zaznelo, že odkedy teda ste odišli z vlády a prešli do opozície, tak sa z teba stal plnohodnotný opozičný poslanec a myslím si, že to teda prežívaš pomerne vášnivo. V podstate každý návrh, ktorý pochádza od OĽANO alebo od nejakého ministra OĽANO, je zlý, škodlivý, nebezpečný a vždy sa dá niečo nájsť... (Predsedajúci si odkašlal.) Na zdravie! ... čo sa na ňom dá vytknúť. Myslím si, že je to veľmi, veľmi škoda, keď je to takéto účelové, pretože človek by mal posudzovať tie návrhy vecne, a nie podľa toho, či to predloží nejaký jeho opozičný alebo koaličný kolega. V podstate tie tvoje vystúpenia tu v pléne zrejme tiež slúžia na nahrávanie videí, a keď to robí tu pán Mazurek alebo Suja, alebo podobní ľudia, tak si o tom myslíme svoje, že proste sú to ľudia, sú to ľudia, ktorí kvôli tomu sem prišli, aby budili nejaké vášne a nahrávali si videjká a potom ich zdieľali svojmu publiku vo svojej bubline a, a hecovali ľudí proti vláde, proti štátu, proti nejakej reálnej demokratickej, reálnemu demokratickému zriadeniu. O čo tebe ide, celkom nerozumiem. No aby som sa vyjadril teda, teda nebudem sa vyjadrovať ani k tej rozpočtovej zodpovednosti, myslím, že to právo pre vás skončilo v tom momente, keď ste k zákonu o dani z osobitnej stavby pretlačili pozmeňovákom teda výrazné výpadky v rozpočte cez zrušenie koncesionárskych poplatkov a cez zmenu, zmenu správnych poplatkov pri registrácii áut. To sú desiatky miliónov eur, o ktoré ste obrali štátny rozpočet dvoma obyčajnými pozmeňovákmi, ktoré vôbec nesúviseli s danou témou, takže ja by som naozaj veľmi pomlčal, kto sa tu má právo vyjadrovať o rozpočtovej zodpovednosti. A vy ako rozpočtovo zodpovedná strana, no keď pán minister Sulík minul už stovky miliónov eur na prípravu priemyselného parku Valaliky, za ktorý, v podstate sa pôvodne hovorilo, že si to investor Volvo odkúpi od štátu, tak teraz už sa hovorí, že si neodkúpi nič, že za to štát nedostane nič, tak myslím si, že to ako asi by sme mali pomlčať o tom, že kto je tu rozpočtovo zodpovedný. Dobre, ale poďme k veci, takže k tvojim argumentom. Hovoríš, že už problém je vyriešený. No je to zase polopravda. Problém je vyriešený tak, že vláda vydala nejaké nariadenie, ale v tomto nariadení sa síce zvýšil limit na nákup áut so spaľovacími motormi, ale nevyriešil sa problém toho, že ekologické automobily sú výrazne drahšie ako autá so spaľovacími motormi. Čiže ak tam ostane ten limit 50 %, tak tých áut, ktoré štátna správa môže nakúpiť, je veľmi, veľmi málo. Čiže problém sa nevyriešil, problém sa len posunul a to, že štátna správa autá nakupuje, ja mám trošku iné správy, práveže ich nakupovať nemôže práve kvôli tomuto limitu 50 %. Čiže my, keď ten limit 50 % vypustíme z toho zákona, tak sa nestane nič iné, len to, že vláda prijme nové nariadenie niekedy v budúcnosti, keď sa rozhodne, kde stanoví dva limity, jeden pre spaľovacie autá, druhý pre ekologické autá. A aký bude ten limit, to už necháme na nich. Hej, toto je celé. My ten limit nestanovujeme, my ho necháme na vládu, nech ho vláda stanoví. Ja verím, že vláda je rozpočtovo zodpovedná a nestanoví ho na úrovni 100-tisíc euro alebo 200-tisíc euro, aby si niekto za to mohol kúpiť nejaký super mercedes, hej. A pokiaľ si tu spomínal pána Holého, pokiaľ viem, on si ho prenajíma, ten mercedes, čiže, čiže toto je úplne iný problém. Teraz miešaš hrušky s jablkami. No a druhá vec, keď tvrdíš, že ten limit 50 % je postačujúci, no ja som si zase tu pozeral rýchlo cenníky, tak úplne najlacnejšie auto elektrické, čisto elektrické, stojí, stojí 17-tisíc eur, ale je to auto teda istej rumunskej značky, ktoré je ohlodané, úplne bez výbavy, absolútne, a reálne elektrické auto najlacnejšie stojí 30-tisíc. Hej, čiže, keď to porovnáme so zhruba 15-tisíc najlacnejšími benzínovými autami, tak jednoducho kde je tých 50 %? Je to 100 % minimálne. Hej, čiže ako zase nezastávam sa toho, že štátne orgány musia určitú časť svojich áut nakupovať ekologických vozidiel, čiže elektromobilov, ale jednoducho ak už to tu je, tak proste nemôžeme, nemôžeme ich zablokovať alebo dusiť tým, že však kúpte si len to rumunské auto. Hej, to asi by nebolo správne. (Povedané so smiechom.) Čiže ak toto tu zastávaš, tak to naozaj k tomu sa nemôžem pridať, pretože to je nezmysel jednoducho, a to, že, to, že takýto návrh prišiel, tak ja sa s ním plne zhodujem a myslím si, že v tomto treba vláde rozviazať ruky, a to je celé, čo tu riešime. Ty si myslíš, že netreba, že je to takto v poriadku, ja si myslím, že ten reálny život z toho jednoducho vyrástol a odišiel, a ak my to takto necháme v zákone, tak jednoducho len budeme tam udržiavať nejaký stav, ktorý je úplne nereálny, ktorý je už úplne mimo reálneho života.